APCSมั่นใจปีหน้ายานยนต์ฟื้น
APCSมั่นใจปีหน้าอุตสาหกรรมยานยนต์ฟื้น ระบุโรงงานที่อมตะนคร จ.ชลบุรีไม่กระทบน้ำท่วม  พร้อมเดินหน้ารองรับออเดอร์ใหม่
30 ต.ค. 2565

APCSมั่นใจปีหน้าอุตสาหกรรมยานยนต์ฟื้น ระบุโรงงานที่อมตะนคร จ.ชลบุรีไม่กระทบน้ำท่วม  พร้อมเดินหน้ารองรับออเดอร์ใหม่
นายอภิชาติ  การุณกรสกุล กรรมการผู้อำนวยการ   บริษัท เอเซีย พรีซิชั่น(APCS) ผู้ประกอบธุรกิจด้านการผลิตชิ้นส่วนโลหะความเที่ยงตรงสูงสำหรับอุตสาหกรรมยานยนต์ คอมเพรสเซอร์ และกล้องถ่ายภาพดิจิตอล เปิดเผยถึงภาพรวมธุรกิจของบริษัทฯ  ว่า   จากสถานการณ์น้ำท่วมที่เกิดขึ้น  บริษัทฯ ไม่ได้รับผลกระทบเช่นผู้ผลิตชิ้นส่วนยานยนต์รายอื่นๆ   เนื่องจากโรงงานตั้งอยู่ที่นิคมอุตสาหกรรมอมตะนคร  จ.ชลบุรี  ซึ่งเป็นพื้นที่ที่ไม่ได้ประสบปัญหาน้ำท่วม   ขณะเดียวกันบริษัทฯไม่ได้รับผลิตเฉพาะชิ้นส่วนยานยนต์เท่านั้น แต่ได้ผลิตชิ้นส่วนโลหะให้กับอุตสาหกรรมด้านอื่นๆ ด้วย อาทิ อุตสาหกรรมกล่องถ่ายภาพดิจิตอล  และคอมเพรสเซอร์  ทำให้บริษัทฯ สามารถกระจายความเสี่ยงได้เป็นอย่างดี 
อย่างไรก็ตามประเมินว่าหากสถานการณ์น้ำท่วมเริ่มคลี่คลายไปในทิศทางที่ดี  อุตสาหกรรมยานยนต์จะกลับมาฟื้นตัวได้อย่างรวดเร็วขึ้น โดยบริษัทฯ คาดว่าจะได้รับออเดอร์เพิ่มขึ้นเป็นจำนวนมากเนื่องจากโรงงานผลิตชิ้นส่วนหลายโรงตั้งอยู่ในพื้นที่น้ำท่วมทำให้ต้องหยุดการผลิตลง ซึ่งจะส่งผลให้บริษัทฯ มีคำสั่งซื้อจากลูกค้าเพิ่มขึ้นจำนวนมาก  และคาดว่าหากสถานการณ์น้ำท่วมคลี่คลายจะส่งผลดีต่อบริษัทฯ ในระยะยาวเนื่องจากโรงงานที่โดนน้ำท่วมหลายแห่งจะยังไม่สามารถผลิตได้ทันทีทำให้ต้องพึ่งพาสินค้าจากบริษัทฯ  
"ในปีหน้า คือ 2555  อุตสาหกรรมยานยนต์จะกลับมาเติบโตอีกครั้ง  เนื่องจากสถานการณ์น้ำท่วมที่เกิดขึ้น ทำให้ต้องหยุดการผลิตลง  ทำให้ในปีหน้าเราต้องผลิตสินค้าเพื่อชดเชยในส่วนที่หายไปของช่วงน้ำท่วมนี้  นอกจากนี้ทางบริษัทฯ ซึ่งอยู่อมตะนคร  จ.ชลบุรี  ไม่ได้โดนน้ำท่วม  ทำให้บริษัทฯ  สามารถรองรับออเดอร์ต่างๆที่มีเข้ามาอย่างต่อเนื่อง  เพราะผู้ผลิตรายใหญ่ๆ เริ่มมองหาโรงงานผลิตที่สามารถรองรับความต้องการดังกล่าวได้  ซึ่งถือเป็นโอกาสทางธุรกิจอย่างมาก เพราะโรงงานของ APCS เป็นหนึ่งในนั้น   และคาดว่า ปี 2555 จะเป็นปีที่อุตสาหกรรมยานยนต์จะกลับมาเติบโตอีกครั้ง"นายอภิชาตกล่าว
ทั้งนี้สำหรับผลการดำเนินงานไตรมาส 3 ปี 2554  บริษัทฯ มีรายได้อยู่ที่ 248.50 ล้านบาท  กำไรสุทธิ 30. 958 ล้านบาท  เพิ่มขึ้นจากไตรมาส 2 ปี 2554  ที่มีรายได้ 233 ล้านบาท กำไรสุทธิ  27.755 ล้านบาท  โดยเพิ่มขึ้น 11 %  เนื่องจากเป็นช่วงที่ผ่านพ้นเหตุการณ์สึนามิ และอุตสาหกรรมยานยนต์เริ่มกลับมาฟื้นตัว  ขณะที่งวด 9 เดือน มีรายได้อยู่ที่ 729   ล้านบาท  และมีกำไรสุทธิ  96.3  ล้านบาท  โดยปัจจุบันมียอดขายในอุตสาหกรรมยานยนต์ 33 %  รถจักรยานยนต์ 29 %  กล้องถ่ายภาพดิจิตอล 22% และคอมเพรสเซอร์ 14 %   
นายอภิชาตกล่าวต่อว่า  APCS  ยังสามารถดำเนินการผลิตได้ปกติ รวมทั้งไม่มีปัญหาเรื่องขาดแคลนวัตถุดิบ  และจากการประเมิน  คาดว่าในระยะยาวลูกค้ารายใหญ่ๆ อาจเปลี่ยนมาเลือกสั่งออเดอร์สินค้าจากทางบริษัทที่ไม่โดนน้ำท่วม ซึ่งบริษัทฯ เองก็พร้อมรองรับการผลิตที่คาดว่าจะเติบโตตามทิศทางอุตสาหกรรมในอนาคต นอกจากนี้จากฐานลูกค้าที่กระจายอยู่ในหลายอุตสาหกรรมหลัก  ส่งผลให้บริษัทฯ มีความสามารถในการสร้างและรักษาอัตรากำไรได้สูงกว่าเกณฑ์เฉลี่ยของภาคอุตสาหกรรม ดังนั้นจากผลประกอบการรวมของบริษัทฯ มองว่าจะสามารถสร้างความน่าเชื่อถือให้กับลูกค้าและนักลงทุนได้เพิ่มขึ้น